બીજા દિવસે નિકોલ પોલીસને વિરેન્દ્રસિંહના લાપતા થવા અંગેની જાણ કરાઈ. કિશોરસિંહ અમદાવાદમાં રહેતા મિત્ર હર્ષદ ચૌધરી થકી અમદાવાદ ક્રાઈમ બ્રાન્ચના પોલીસ ઈન્સ્પેક્ટર કિરણ ચૌધરીને મળ્યાં. ક્રાઈમ બ્રાન્ચમાં વાહન ચોરીના સ્કવોડની જવાબદારી પી.આઈ જે.એન ચાવડા સંભાળતા હોય આખી ઘટના તેમના ધ્યાને મૂકવામાં આવી. કિશોરસિંહે કહ્યું કે, બે દિવસ પહેલા ‘જસ્ટ ડાયલ' નામની સાઇટ પરથી કૌશલ શાહ નામના યુવકે ફોન નંબર મેળવી ફોન કર્યો હતો. તેણે ફોનમાં ઈનોવા ક્રિસ્ટા એટલે કે નવી જ ઈનોવા કાર હોવી જોઈએ તેવું ભારપૂર્વક પૂછી ત્રણ દિવસ આબુ જવા માટે ભાડે કરી હતી. ૨૩ મીની સાંજે ડ્રાઈવર વિરેન્દ્રસિંહ તેમને નિકોલની રાજહંસ સિનેમા પાસેથી લઈને નીકળ્યો હતો. આજે પાછા આવવાનું હતું પણ હજુ આવ્યાં નથી..!